امریکہ نے بحیرۂ جنوبی چین میں دو بحری بیڑے تعینات کر دیے
بحیرۂ جنوبی چین کے 90 فی صد حصے پر چین کی جانب سے ملکیت کے دعوے کے بعد سے اس خطے میں حالات کشیدہ ہیں۔
ویب ڈیسک — امریکی بحریہ کی طرف سے جاری کیے گئے بیان کے مطابق امریکہ کے دو بحری بیڑوں 'یو ایس ایس نمٹز' اور 'یو ایس ایس رونلڈ ریگن' نے رواں ماہ چار سے چھ جولائی کے دوران بحیرہ جنوبی چین میں فوجی مشقیں کی تھیں اور اب انہیں جمعے کو دوبارہ اس خطے میں تعینات کر دیا گیا ہے۔ برطانوی خبر رساں ادارے 'رائٹرز' کے مطابق امریکہ کی طرف سے دو بحری بیڑوں کی بحیرۂ جنوبی چین میں تعیناتی کی وجوہات سیاسی یا دنیا میں رونما ہونے والے واقعات نہیں ہیں۔ لیکن امریکی بحریہ کی طرف سے جاری بیان میں کہا گیا ہے کہ امریکہ اور چین کے تعلقات کشیدہ ہیں۔ چاہے وہ کرونا وائرس ہو، تجارت ہو یا پھر ہانگ کانگ سے متعلق معاملات، ان تمام مسائل پر دونوں ملکوں کے تعلقات تناؤ کا شکار ہیں۔ امریکی بحری بیڑے 'نمٹز' کے ریئر ایڈمرل جم کرک نے کہا ہے کہ 'یو ایس ایس نمٹز' اور 'یو ایس ایس ریگن' بحیرۂ جنوبی چین میں تعینات کیے گئے ہیں جہاں بین الاقوامی قوانین خطے میں موجود امریکہ کے اتحادیوں کو مدد فراہم کرنے کی اجازت دیتے ہیں۔ واضح رہے کہ بحیرۂ جنوبی چین کا یہ خطہ متنازع ہے۔ چین اس کے 90 فی صد حصے پر ملکیت کا دعویٰ کرتا ہے لیکن خطے کے دیگر ممالک برونائی، ملائیشیا، فلپائن، تائیوان اور ویتنام اس دعوے کو نہیں مانتے۔ رواں ماہ کے آغاز میں چین نے بحیرۂ جنوبی چین میں جنگی مشقیں بھی کی تھیں جس کی ویتنام اور فلپائن نے شدید مذمت کی تھی۔ اسی دوران امریکہ نے اپنے دو بحری بیڑوں کو اس خطے میں بھیجا تھا۔ امریکی بحریہ کا کہنا ہے کہ بحری بیڑوں کا وہاں جانا پہلے سے شیڈول تھا۔ امریکی بحریہ کے مطابق مغربی بحرالکاہل میں ان کی جنگی مشقیں پہلے سے ہی جاری تھیں جن کا دائرہ کار بحیرۂ جنوبی چین تک بڑھا دیا گیا۔ 'رائٹرز' کا کہنا ہے کہ ایک وقت ایسا بھی تھا جب بحیرۂ جنوبی چین میں تین امریکی بحری بیڑے تعینات تھے۔ خیال رہے کہ بحیرۂ جنوبی چین سے ہر سال تین ہزار ارب ڈالرز کی تجارت کی جاتی ہے جب کہ امریکہ یہ الزام لگاتا ہے کہ چین اس خطے میں اپنے ہمسایہ ممالک کو خوف زدہ کرتا ہے جو اس بحری راستے سے تیل کی ترسیل کرنا چاہتے ہیں۔